valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL PRIVALOMŲJŲ NURODYMŲ IR TEISMO SPRENDIMŲ PRIVERSTINIO VYKDYMO ORGANIZAVIMO TVARKOS APRAŠO PATVIRTINIMO

2016 m. gruodžio 22 d. Nr. 1V-175

Vilnius

Vadovaudamasi Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349, 19.1 ir 19.15 papunkčiais:

1. T v i r t i n u Privalomųjų nurodymų ir teismo sprendimų priverstinio vykdymo organizavimo tvarkos aprašą (pridedama).

2. P r i p a ž į s t u netekusiu galios Valstybinės teritorijų planavimo ir statybos inspekcijos prie Aplinkos ministerijos viršininko 2013 m. birželio 5 d. įsakymą Nr. 1V-91 „Dėl Statybos padarinių šalinimo pagal teismo sprendimą organizavimo tvarkos aprašo patvirtinimo ir Valstybinės teritorijų planavimo ir statybos inspekcijos prie Aplinkos ministerijos viršininko 2010 m. liepos 30 d. įsakymo Nr. 1V-120 „Dėl Savavališkai ar pagal neteisėtai išduotus statybą leidžiančius dokumentus statomo (pastatyto) statinio (statinio dalies) nugriovimo organizavimo tvarkos aprašo patvirtinimo“ pripažinimo netekusiu galios“ su visais pakeitimais ir papildymais.

3. N u s t a t a u, kad šis įsakymas įsigalioja 2017 m. sausio 1 d.

Viršininkė	Laura Nalivaikienė

PATVIRTINTA

Valstybinės teritorijų planavimo ir statybos inspekcijos prie Aplinkos ministerijos viršininko

2016 m. gruodžio 22 d. įsakymu Nr. 1V-175

PRIVALOMŲJŲ NURODYMŲ IR TEISMO SPRENDIMŲ

PRIVERSTINIO VYKDYMO ORGANIZAVIMO

TVARKOS APRAŠAS

I. BENDROSIOS NUOSTATOS

1. Privalomųjų nurodymų ir teismo sprendimų priverstinio vykdymo organizavimo tvarkos aprašas (toliau – Aprašas) nustato:

1.1. privalomųjų nurodymų, nurodytų Lietuvos Respublikos teritorijų planavimo ir statybos valstybinės priežiūros įstatymo 11 straipsnio 6 dalyje, 13 straipsnio 4, 5 dalyse ir 14 straipsnio 2 dalyje, priverstinio vykdymo organizavimo procedūras, kurias vykdo Valstybinė teritorijų planavimo ir statybos inspekcija prie Aplinkos ministerijos;

1.2. savavališkai ar pagal neteisėtai išduotą statybą leidžiantį dokumentą, ar ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus statomo ar pastatyto statinio griovimo pagal teismo sprendimą (ar taikos sutartį, patvirtintą teismo nutartimi), taip pat kitokio minėtos statybos padarinių šalinimo pagal teismo sprendimą (ar taikos sutartį, patvirtintą teismo nutartimi) organizavimo procedūras, kurias vykdo Valstybinė teritorijų planavimo ir statybos inspekcija prie Aplinkos ministerijos.

2. Apraše vartojamos sąvokos:

2.1. Aktas – Teismo įpareigojimo pašalinti savavališkos statybos / statybos pagal neteisėtai išduotą statybą leidžiantį dokumentą / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus, padarinius įvykdymo patikrinimo aktas, kurio rekvizitai pateikti Aprašo 1 priede;

2.2. „Avilys“ – Inspekcijos informacinė dokumentų valdymo sistema „Avilys“;

2.3. BRS darbuotojas – Inspekcijos Bendrųjų reikalų skyriaus darbuotojas, kuriam pagal pareigybės aprašymą priskirta funkcija pagal kompetenciją koordinuoti, organizuoti ir vykdyti su Aprašo 2.22 papunktyje nurodytu statybos padarinių šalinimu susijusias procedūras;

2.4. CPK – Lietuvos Respublikos civilinio proceso kodeksas;

2.5. darbuotojas – Inspekcijos valstybės tarnautojas ar darbuotojas, dirbantis pagal darbo sutartį;

2.6. Departamentas – teritorinis Inspekcijos Teritorijų planavimo ir statybos valstybinės priežiūros departamentas, kurio veiklos teritorijoje yra Aprašo 2.20 papunktyje nurodyta statyba;

2.7. griovimo projektas – statinio griovimo projektas, griovimo aprašas;

2.8. Inspekcija – Valstybinė teritorijų planavimo ir statybos inspekcija prie Aplinkos ministerijos;

2.9. IS „Infostatyba“ – Lietuvos Respublikos statybos leidimų ir statybos valstybinės priežiūros informacinė sistema „Infostatyba“;

2.10. Nugriovimo aktas – Savavališkai / pagal neteisėtai išduotą statybą leidžiantį dokumentą / ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus statomo (pastatyto) statinio nugriovimo aktas, kurio rekvizitai pateikti Aprašo 2 priede;

2.11. PN – Aprašo 2.29 papunktyje nurodyto TPSVP įstatymo 11 straipsnio 6 dalyje, 13 straipsnio 4 ir 5 dalyse ar 14 straipsnio 2 dalyje nurodytas privalomasis nurodymas;

2.12. PN patikrinimo aktas – Privalomojo nurodymo įvykdymo patikrinimo aktas, kurio rekvizitai nustatyti Inspekcijos viršininko įsakymu;

2.13. sąmatininkas – Inspekcijos darbuotojas, kurio pareigybės aprašyme nurodyta funkcija rengti statinių griovimo darbų žiniaraščius ir griovimo darbų sąmatas;

2.14. Skyriaus vedėjas – Departamento Teritorijų planavimo ir statybos valstybinės priežiūros skyriaus vedėjas arba Inspekcijos Teritorijų planavimo ir statybos departamento Teritorijų planavimo ir statybos skyriaus vedėjas;

2.15. skolininkas – įpareigotas įvykdyti PN ar Teismo sprendimą asmuo;

2.16. SLD – statybą leidžiantis dokumentas;

2.17. Sprendimų neįvykdymo aktas – Sprendimų vykdymo instrukcijos, patvirtintos Lietuvos Respublikos teisingumo ministro 2005 m. spalio 27 d. įsakymu Nr. 1R-352, nustatyta tvarka surašytas Sprendimų, įpareigojančių skolininką atlikti arba nutraukti tam tikrus veiksmus, neįvykdymo aktas;

2.18. statinio nugriovimas – statinio nugriovimas ir statybvietės sutvarkymas pagal PN ar Teismo sprendimą;

2.19. statinys – savavališkai ar pagal neteisėtai išduotą SLD, ar ne savavališkai, ne pagal neteisėtai išduotą SLD, bet nukrypstant nuo statinio projekto sprendinių ar pažeidžiant teisės aktų reikalavimus statomas (-a) ar pastatytas (-a) statinys (statinio dalis) arba kitas statinys, dėl kurio priimtas Teismo sprendimas arba surašytas PN;

Pastaba. Ši sąvoka netaikoma ž. „statinys“ vartojant junginyje „statinio projektas“, Aprašo 47.1 ir 47.2 papunkčiuose minimuose junginiuose su nuoroda (žr. Aprašo 2.19 p.);

2.20. statyba – statinio statyba;

Pastaba. Ši sąvoka netaikoma ž. „statyba“ vartojant Inspekcijos ir jos padalinių pavadinimuose ir šiuose junginiuose: statybą leidžiantis dokumentas, statybos techninis reglamentas, statybos valstybinė priežiūra, statybos darbai;

2.21. statybos padarinių šalinimas – statinio nugriovimas arba jo rekonstravimas, statinio kapitalinio ar paprastojo remonto atlikimas, kultūros paveldo statinio arba statinio, kurį nugriovus buvo pažeistas viešasis interesas, atstatymas (atkūrimas) ir statybvietės sutvarkymas, SLD gavimas ar kitoks statybos padarinių šalinimas;

2.22. statybos techninis reglamentas – statybos techninis reglamentas STR 1.09.06:2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtintas Lietuvos Respublikos aplinkos ministro 2010 m. rugsėjo 28 d. įsakymu Nr. D1-827, ar jį pakeičiantis statybos techninis reglamentas;

2.23. SŪSVP aprašas – Statybos ir ūkio subjektų veiklos patikrinimo tvarkos aprašas, patvirtintas Inspekcijos viršininko 2012 m. kovo 29 d. įsakymu Nr. 1V-53;

2.24. SVP specialistas – Departamento Teritorijų planavimo ir statybos valstybinės priežiūros skyriaus statybos valstybinės priežiūros specialistas;

2.25. SVPP aprašas – Statybos valstybinės priežiūros proceso aprašas, patvirtintas Inspekcijos viršininko 2014 m. lapkričio 7 d. įsakymu Nr. 1V-163;

2.26. teisininkas – Departamento arba Inspekcijos Teisės skyriaus darbuotojas, kuriam priskirtos teisininko funkcijos, atsakingas už Teismo sprendimo dėl statybos padarinių šalinimo ar PN priverstinio vykdymo kontrolę (Aprašo 4 punkte nurodytu atveju, kai Inspekcija nebuvo bylos dėl statybos padarinių šalinimo dalyvė, – Departamento, kurio veiklos teritorijoje yra statyba, Teisės ir bendrųjų reikalų skyriaus vedėjas ar jo įgaliotas kitas šio skyriaus darbuotojas);

2.27. Teismo sprendimas – teismo sprendimas, nutartis arba taikos sutartis, patvirtinta teismo nutartimi, dėl statybos padarinių šalinimo;

2.28. TPSS darbuotojas – Inspekcijos Teritorijų planavimo ir statybos departamento Teritorijų planavimo ir statybos skyriaus darbuotojas, kuriam pagal pareigybės aprašymą yra priskirta funkcija vykdyti su statybos padarinių šalinimu susijusias procedūras, o jo nesant – šio skyriaus vedėjo įgaliotas skyriaus darbuotojas;

2.29. TPSVP įstatymas – Lietuvos Respublikos teritorijų planavimo ir statybos valstybinės priežiūros įstatymas.

Kitos Apraše vartojamos sąvokos suprantamos taip, kaip jos apibrėžtos Aprašo 3 punkte nurodytuose teisės aktuose.

3. Aprašas parengtas vadovaujantis Lietuvos Respublikos civilinio kodekso, CPK, Lietuvos Respublikos statybos įstatymo, TPSVP įstatymo, Sprendimų vykdymo instrukcijos, statybos techninio reglamento ir kitų teisės aktų nuostatomis.

4. Aprašo nuostatos organizuojant priverstinio PN vykdymo procedūras taikomos tiek, kiek tai neprieštarauja statybos techniniam reglamentui, SVPP aprašui ir SŪSVP aprašui.

5. Aprašas, remiantis TPSVP įstatymo 15 straipsnio 1 dalimi, taikomas ir tais atvejais, kai bylose dėl statybos padarinių šalinimo ieškovas buvo ne Inspekcija, o prokuratūra arba kitas viešojo administravimo subjektas. Kai Inspekcija nebuvo tokių bylų dalyvė, Apraše nustatytos statybos padarinių šalinimo procedūros pradedamos vykdyti gavus reikiamą informaciją iš ja disponuojančių subjektų.

6. Statybos padarinių šalinimą bendradarbiaudami organizuoja:

6.1. BRS darbuotojas;

6.2. teisininkas;

6.3. SVP specialistas;

6.4. Departamento direktorius;

6.5. Skyriaus vedėjas;

6.6. TPSS darbuotojas;

6.7. sąmatininkas.

7. Jei statybą, dėl kurios surašytas PN ar priimtas Teismo sprendimas, užfiksavo ne SVP specialistas, SVP specialistas turi teisę kreiptis į statybą užfiksavusį darbuotoją dėl informacijos, kurios reikia Apraše nurodytoms funkcijoms vykdyti, gavimo.

II. STATYBOS PADARINIŲ PAGAL TEISMO SPRENDIMĄ

ŠALINIMO PROCEDŪRŲ INICIJAVIMAS

8. Statybos padarinių šalinimo procedūras inicijuoja teisininkas.

9. Teisininkas kontroliuoja Teismo sprendimu nustatytų terminų eigą. Pasibaigus įsiteisėjusiu Teismo sprendimu nustatytam terminui, per kurį skolininkas buvo įpareigotas pašalinti statybos padarinius, jei nebuvo nustatyta, kad Teismo sprendimas yra įvykdytas, teisininkas per 10 darbo dienų tarnybiniu pranešimu „Aviliu“ informuoja Skyriaus vedėją apie termino pabaigą.

10. Skyriaus vedėjas teisininko pateiktos informacijos pagrindu „Aviliu“ paveda SVP specialistui per Aprašo 11 punkte nurodytus terminus patikrinti, ar Teismo sprendime nurodytas įpareigojimas yra įvykdytas.

Pastaba. Skyriaus vedėjas iki įsiteisėjusiu Teismo sprendimu nustatyto termino, per kurį skolininkas buvo įpareigotas pašalinti statybos padarinius, pabaigos gali „Aviliu“ pavesti SVP specialistui per Aprašo 11 punkte nurodytus terminus patikrinti, ar Teismo sprendime nurodytas įpareigojimas yra įvykdytas, jeigu gauna informacijos, kad statybos padariniai pašalinti. Jei skolininkas įvykdė Teismo sprendime nustatytą įpareigojimą, SVP specialistas turi užtikrinti, kad surašytas Aktas „Aviliu“ būtų perduotas BRS specialistui ir teisininkui susipažinti. Jeigu Teismo sprendime nurodytas įpareigojimas neįvykdytas, pasibaigus įsiteisėjusiu Teismo sprendimu nustatytam terminui, per kurį skolininkas buvo įpareigotas pašalinti statybos padarinius, atliekami Aprašo 9 ir 10 punktuose nurodyti veiksmai.

11. SVP specialistas:

11.1. per 10 darbo dienų nuo užduoties „Avilyje“ sukūrimo dienos patikrina, ar pasikeitus reglamentavimui ar kitoms aplinkybėms statyba netapo teisėta. Pasitvirtinus šiam faktui, surašo Aktą Aprašo 11.2 papunktyje nustatyta tvarka. Tokiu atveju Aprašo 11.1 papunktyje nurodyti tolesni veiksmai ir 11.2–11.5 papunkčiuose nurodyti veiksmai nebeatliekami. Jei neatsirado kitų aplinkybių, dėl kurių statyba tapo teisėta, arba reglamentavimas nepasikeitė, arba nors ir pasikeitė, bet statyba netapo teisėta, per 10 darbo dienų nuo užduoties „Avilyje“ sukūrimo dienos pasinaudodamas „Aviliu“, IS „Infostatyba“ patikrina, ar yra gautas SLD;

11.2. nustatęs, kad SLD nėra gautas, per 10 darbo dienų nuo informacijos apie SLD negavimo faktą sužinojimo dienos statybos vietoje patikrina, ar Teismo sprendime nurodytas įpareigojimas yra įvykdytas, ir surašo Aktą;

11.3. nustatęs, kad SLD yra gautas, per 10 darbo dienų Inspekcijos viršininko nustatyta tvarka patikrina, ar jis išduotas teisėtai;

11.4. jei SLD išduotas teisėtai, per 10 darbo dienų nuo SLD išdavimo teisėtumo patikrinimo dienos statybos vietoje patikrina, ar statinys nepažeidžia statinio projekto, pagal kurį buvo išduotas SLD, sprendinių, ir surašo Aktą (jei statinys nepažeidžia statinio projekto, pagal kurį buvo išduotas SLD, sprendinių, laikoma, kad Teismo sprendimas yra įvykdytas; jei statinys pažeidžia šiuos sprendinius, laikoma, kad Teismo sprendimas neįvykdytas);

11.5. nustatęs, kad SLD išduotas neteisėtai, nedelsdamas Inspekcijos viršininko nustatyta tvarka inicijuoja Inspekcijos kreipimąsi į teismą dėl SLD panaikinimo:

11.5.1. jeigu teismas panaikina SLD, per 10 darbo dienų nuo susipažinimo „Aviliu“ su įsiteisėjusiu teismo sprendimu dėl SLD panaikinimo dienos atlieka Aprašo 11.2 papunktyje nurodytus veiksmus;

11.5.2. jeigu teismas nepanaikina SLD, per 10 darbo dienų nuo susipažinimo „Aviliu“ su įsiteisėjusiu teismo sprendimu dėl atsisakymo panaikinti SLD dienos atlieka Aprašo 11.4 papunktyje nurodytus veiksmus;

11.5.3. jeigu per 4 metus ir 9 mėnesius nuo Teismo sprendimo įsiteisėjimo dienos nepriimamas sprendimas dėl SLD teisėtumo, suėjus šiam terminui per 10 darbo dienų statybos vietoje patikrina, ar Teismo sprendime nurodytas įpareigojimas yra įvykdytas, ir surašo Aktą (jeigu Teismo sprendime nurodyti statybos darbai neatlikti, laikoma, kad Teismo sprendimas neįvykdytas). Antstoliui kartu su teikiamu vykdyti vykdomuoju dokumentu teikiamas ir prašymas sustabdyti vykdomąją bylą iki teismo sprendimo dėl SLD teisėtumo įsiteisėjimo, kaip tai nustatyta Aprašo 14.3 papunktyje. Šiame papunktyje nurodytas patikrinimas neatliekamas, jei vykdomasis dokumentas jau pateiktas vykdyti antstoliui;

11.6. jei statyba gali būti įteisinta gaunant žemės sklypo ar gretimų žemės sklypų savininkų ar valdytojų sutikimus, nustatęs, kad yra gauti tokie rašytiniai sutikimai, surašo Aktą ir jame nurodo, ar pateikti rašytiniai sutikimai įteisina statybą, ar statinys nepažeidžia teisės aktų reikalavimų (jei pateikti rašytiniai sutikimai įteisina statybą ir statinys nepažeidžia teisės aktų reikalavimų, laikoma, kad Teismo sprendimas įvykdytas; jei pateikti rašytiniai sutikimai neįteisina statybos ir / ar statinys pažeidžia teisės aktų reikalavimus, laikoma, kad Teismo sprendimas neįvykdytas);

11.7. apie Aprašo 11.2, 11.4, 11.5.3 papunkčiuose nurodytą numatomą patikrinimą skolininką informuoja raštu ar elektroniniu būdu (elektroninis pranešimas išspausdinamas ir saugomas byloje) likus ne mažiau kaip 5 darbo dienoms iki patikrinimo. Jeigu žemės sklypo, kuriame yra statyba, savininkas yra ne skolininkas ir / arba statinio savininkas pasikeitė, apie numatomą patikrinimą šiame papunktyje nurodytu būdu informuoja ir žemės sklypo savininką ir naująjį statinio savininką;

Pastaba. Skyriaus vedėjas gali pratęsti Aprašo 11.2, 11.4, 11.5.3 papunkčiuose minimą 10 darbo dienų terminą, jeigu dėl ne nuo Inspekcijos priklausančių priežasčių statybos vietoje neįmanoma patikrinti, ar Teismo sprendime nurodytas įpareigojimas yra įvykdytas.

11.8. jeigu statybos padariniai pašalinti kitu negu Teismo sprendime nurodytu būdu (gautas teisėtas SLD ir statinys nepažeidžia statinio projekto, pagal kurį buvo išduotas SLD, sprendinių, nors Teismo sprendime galimybė gauti SLD nebuvo numatyta; Teismo sprendimu griautinas statinys pertvarkytas į tokį, kurio SLD neprivalomas; statyba tapo teisėta dėl pasikeitusio reglamentavimo ir kitų aplinkybių), surašydamas Aktą jame nurodo, kad Teismo sprendimas įvykdytas, ir įvardija konkretų statybos padarinių pašalinimo būdą.

12. Jei už Teismo sprendimo vykdymo kontrolę atsakingas Departamento teisininkas, Aktas „Aviliu“ perduodamas Departamento direktoriui rezoliucijai įrašyti, kuris per Departamento Teisės ir bendrųjų reikalų skyriaus vedėją jį perduoda Departamento teisininkui.

Jei už Teismo sprendimo vykdymo kontrolę atsakingas Inspekcijos Teisės skyriaus teisininkas, Aktas „Aviliu“ perduodamas šio skyriaus vedėjui rezoliucijai įrašyti, kuris perduoda jį Teisės skyriaus teisininkui.

13. Jei skolininkas neįvykdė Teismo sprendime nustatyto įpareigojimo, teisininkui pavedama per 10 darbo dienų nuo užduoties „Avilyje“ sukūrimo dienos raštu kreiptis į teismą dėl vykdomojo dokumento išdavimo. Jei skolininkas įvykdė Teismo sprendime nustatytą įpareigojimą, SVP specialistas turi užtikrinti, kad Aktas „Aviliu“ būtų perduotas BRS darbuotojui susipažinti.

III. STATYBOS PADARINIŲ PAGAL TEISMO SPRENDIMĄ

ŠALINIMO PROCEDŪRŲ ORGANIZAVIMAS

Teisininko funkcijos

14. Teisininkas:

14.1. vykdomąjį dokumentą su prašymu priimti jį vykdyti, Akto kopiją, Teismo sprendimo kopiją ir, jei reikia, kitus dokumentus per 10 darbo dienų nuo užduoties „Avilyje“ sukūrimo dienos pateikia pasirinktam antstoliui, kurio veiklos teritorijoje yra statyba. Prašyme antstoliui:

14.1.1. prašoma pradėti vykdomuosius veiksmus CPK nustatytais terminais;

14.1.2. prašoma surašyti sprendimų neįvykdymo aktą ir jį perduoti apylinkės teismui, kurio veiklos teritorijoje yra antstolio kontoros buveinė, su prašymu skirti skolininkui baudą CPK 771 straipsnio 6 dalyje nustatyta tvarka, o jeigu Teismo sprendime nurodytos sprendimo neįvykdymo pasekmės, numatytos CPK 273 straipsnio 1, 2 ir / ar 3 dalyje, – ir su prašymu taikyti visas Teismo sprendime nurodytas neįvykdymo pasekmes. Jeigu Teismo sprendime jau yra nustatyta bauda už kiekvieną uždelstą įvykdyti Teismo sprendimą dieną, prašoma tik taikyti Teismo sprendime nurodytas neįvykdymo pasekmes (šią baudą);

14.1.3. prašoma, jei Teismo sprendime dėl statinio nugriovimo nėra numatyta teisė Inspekcijai nugriauti statinį skolininko lėšomis, o pagal CPK 771 straipsnio 6 dalį paskirta bauda neefektyvi ir skolininkas toliau neįvykdo Teismo sprendimo, vadovaujantis CPK 771 straipsnio 1 ir 3 dalimis, surašyti sprendimų neįvykdymo aktą ir jį perduoti Teismo sprendimą priėmusiam teismui, kad spręstų šio sprendimo vykdymo tvarkos pakeitimo klausimą pagal CPK 284 straipsnyje numatytas taisykles ir suteiktų teisę Inspekcijai nugriauti statinį skolininko lėšomis; prašoma, pakeitus sprendimo vykdymo tvarką, ir nustačius, kad skolininkas neįvykdė Teismo sprendimo, vadovaujantis CPK 771 straipsnio 1 ir 2 dalimis, sprendimų neįvykdymo aktą perduoti apylinkės teismui, kurio veiklos teritorijoje yra antstolio kontoros buveinė, su prašymu išspręsti Teismo sprendimo neįvykdymo klausimą;

14.1.4. jei vykdomasis dokumentas yra ne dėl statinio nugriovimo, o dėl statybos padarinių šalinimo rekonstruojant statinį, atliekant statinio kapitalinį ar paprastąjį remontą, atstatant (atkuriant) kultūros paveldo statinį arba statinį, kurį nugriovus buvo pažeistas viešasis interesas, ar dėl statybos padarinių šalinimo kitokiu būdu, nurodoma, kad kreiptis į teismą dėl Teismo sprendimo vykdymo tvarkos pakeitimo klausimo CPK 771 straipsnio 1 ir 3 dalyse nustatyta tvarka nereikia, kadangi Inspekcija neturi teisės atlikti rekonstravimo, remonto, atstatymo (atkūrimo) darbų ar kitaip šalinti statybos padarinius (ne griaunant statinį);

14.1.5. prašoma įstatymo nustatyta tvarka derinti vykdomuosius veiksmus su išieškotoju;

14.1.6. prašoma atlikti vykdomuosius veiksmus optimaliais būdais per kiek įmanoma trumpesnius terminus;

14.1.7. prašoma atliekant vykdomuosius veiksmus griežtai laikytis įstatymų, įstatymo įgyvendinamųjų teisės aktų nustatytos tvarkos ir neriboti išieškotojo teisių daryti įtaką vykdymo procesui;

14.1.8. prašoma nemokamai nuolat teikti informaciją apie vykdomąją bylą elektroniniu paštu;

14.1.9. prašoma iš skolininko išieškoti vykdymo išlaidas, susidariusias vykdomojoje byloje, įskaitant faktines griovimo išlaidas;

14.1.10. prašoma informuoti apie vykdomosios bylos užbaigimą;

14.1.11. prašoma, jei reikia, kviesti policiją ir / ar kitas institucijas tinkamam sprendimo vykdymui užtikrinti;

14.1.12. įsipareigojama tinkamai vykdyti CPK ir kituose teisės aktuose nustatytas išieškotojo pareigas, informuoti antstolį apie išieškotojo atliktus veiksmus, kurie gali turėti įtakos tolesniam antstoliui pavestų funkcijų vykdymui, bendradarbiauti su antstoliu sąžiningai, kuo ekonomiškiau ir nepiktnaudžiauti savo teisėmis;

14.1.13. patvirtinama, kad yra susipažinta su išieškotojo, kaip vykdymo proceso dalyvio, teisėmis ir pareigomis, nustatytomis CPK;

14.1.14. aptariamas vykdymo išlaidų apmokėjimas; vadovaujantis CPK 83 straipsnio 1 dalies 5 punktu ir Sprendimų vykdymo instrukcijos 32 punktu prašoma iš viso ar iš dalies atleisti nuo vykdymo išlaidų mokėjimo arba vykdymo išlaidų apmokėjimą atidėti iki visiško vykdomosios bylos užbaigimo;

14.1.15. nurodomi darbuotojai (teisininkas, SVP specialistas), su kuriais antstolis ar jo įgalioti asmenys gali bendrauti vykdomojo rašto vykdymo ir statinių identifikavimo klausimais;

Pastaba. Prašyme antstoliui dėl vykdomojo dokumento, išduoto Teismo sprendimo – taikos sutarties, patvirtintos teismo nutartimi, dėl statybos padarinių šalinimo pagrindu, vykdymo nurodoma informacija, pateikta Aprašo 14.1 papunktyje, priklausomai nuo įpareigojimo skolininkui pobūdžio ir Teismo sprendimo vykdymo tvarkos.

14.2. užtikrina, kad lydraštis, kuriuo antstoliui buvo pateiktas vykdyti vykdomasis dokumentas, susietas su vykdomuoju dokumentu, Aktu, Teismo sprendimu, „Aviliu“ būtų perduotas BRS darbuotojui susipažinti;

14.3. kai vykdomasis dokumentas pateiktas vykdyti antstoliui ir SVP specialistas nustato, kad skolininkui buvo neteisėtai išduotas SLD, po to, kai kreiptasi į teismą dėl SLD panaikinimo, teikia prašymą antstoliui sustabdyti vykdomąją bylą iki teismo sprendimo dėl SLD teisėtumo įsiteisėjimo;

14.4. pagal kompetenciją bendradarbiauja su antstoliu vykdomojo rašto vykdymo ir statinių identifikavimo klausimais, taip pat sprendžiant kitus klausimus, susijusius su Teismo sprendimo vykdymu;

14.5. pasirašo antstolio pateiktas sąskaitas faktūras už vykdymo išlaidas ir perduoda jas BRS darbuotojui;

14.6. kontroliuoja priverstinio vykdymo procese skolininkams paskirtų baudų išieškotojo naudai, kitų vykdymo procese priteistų sumų mokėjimą ir išieškojimą (be kita ko, nurodo sąskaitų, į kurias turi būti pervestos baudų ir kitos įmokos, numerius, gauna informaciją iš Inspekcijos Finansų ir apskaitos skyriaus vedėjo, ar įmokos sumokėtos; jei nesumokėtos, kreipiasi į teismus dėl vykdomųjų dokumentų išdavimo, pateikia juos vykdyti antstoliams);

14.7. BRS darbuotojo prašymu pagal kompetenciją teikia jam duomenis apie griautinus statinius, griovimo darbų poreikį, statybos padarinių šalinimą;

14.8. vykdo kitas Apraše nurodytas funkcijas.

BRS darbuotojo funkcijos

15. BRS darbuotojas:

15.1. Lietuvos Respublikos viešųjų pirkimų įstatymo nustatyta tvarka organizuoja griautinų statinių griovimo darbų pirkimą (-us) ir su konkursą laimėjusiu (-iais) rangovu (-ais) sudaro pagrindinę (-es) griovimo darbų sutartį (-is), kurioje (-iose) nurodoma, kad dėl konkrečių griautinų statinių yra sudaromos papildomos griovimo darbų sutartys;

15.2. esant poreikiui, prašo teisininkų, SVP specialistų pateikti reikiamus duomenis apie griautinus statinius, statybos padarinių šalinimą, šiuos duomenis analizuoja ir vertina;

15.3. analizuoja ir vertina duomenis apie kasmet Aplinkos ministerijos pagal Lietuvos Respublikos aplinkos apsaugos rėmimo programos įstatymą skiriamas lėšas statiniams griauti, atsižvelgęs į šių lėšų, taip pat kitų finansavimo šaltinių dydį ir lėšų gavimo terminus planuoja griovimų skaičių, mastą ir terminus;

15.4. rūpinasi, kad būtų užtikrintas reikiamas statinių griovimo finansavimas;

15.5. gavęs Aprašo 14.2 papunktyje nurodytą informaciją ir medžiagą ir, jei teismas leido taikyti Teismo sprendime nurodytas sprendimo neįvykdymo pasekmes – teisę Inspekcijai už skolininką įvykdyti Teismo sprendimą (CPK 771 straipsnio 2 dalis), o Inspekcija turi galimybę ir siekia pasinaudoti šia teise, susisiekia su rangovu ir informuoja jį apie griautiną statinį, pateikia jam visą reikalingą informaciją apie statinį ir parengia papildomos griovimo darbų sutarties projektą (kai vykdomasis dokumentas išduotas dėl statinio nugriovimo);

15.6. jei reikia, organizuoja ir koordinuoja rangovo ar sąmatininko kartu su antstoliu ar be jo nuvykimą apžiūrėti griautino statinio, organizuoja rangovo ir / ar antstolio susitikimą su atsakingais darbuotojais;

15.7. griovimo projektą per 3 darbo dienas nuo jo gavimo dienos perduoda TPSS darbuotojui;

15.8. suteikia sąmatininkui visą sąmatai rengti reikiamą informaciją apie griautiną objektą;

15.9. rangovo pasirašytą pagrindinę ir papildomą griovimo darbų sutartį ir priedus (griovimo projektus, sąmatas, griovimo grafikus ir kt.) pateikia pasirašyti Inspekcijos viršininkui;

15.10. pasirašytą pagrindinę griovimo darbų sutartį „Aviliu“ perduoda susipažinti visiems SVP specialistams ir teisininkams;

15.11. pasirašytą papildomą griovimo darbų sutartį ir jos priedus „Aviliu“ perduoda susipažinti Skyriaus vedėjui, SVP specialistui ir kitiems Inspekcijos darbuotojams, su kurių vykdomomis funkcijomis sutartis gali būti susijusi; pasirašytos papildomos griovimo darbų sutarties ir jos priedų kopijas per 5 darbo dienas išsiunčia teisininko nurodytam antstoliui, kuriam pateiktas vykdyti vykdomasis dokumentas dėl statinio nugriovimo, o lydraštį, kuriuo antstoliui buvo perduoti minėti dokumentai, susietą su papildoma griovimo darbų sutartimi ir jos priedais, „Aviliu“ perduoda susipažinti teisininkui; lydraštyje antstoliui:

15.11.1. nurodoma (suderinus su antstoliu ir rangovu) minėtų darbų pradžios (priverstinio sprendimo vykdymo) data, laikas, numatomą trukmė ir, jei reikia, siūlomas skolininko turto saugotojas;

15.11.2. prašoma raštu informuoti skolininką apie numatomą griovimo darbų pradžią ir pabaigą;

15.11.3. prašoma raštu informuoti skolininką apie numatomą likusių nugriovus statinį ar išardžius statinio dalį (-is) konstrukcijų ir jų dalių (toliau – likusios konstrukcijos) tvarkymą ir išvežimą, nurodant, kad jos bus sutvarkytos ir išvežtos teisės aktų nustatyta tvarka skolininko lėšomis, jei jis iki numatomos griovimo darbų pradžios raštu neinformuos antstolio, kad pats teisės aktų nustatyta tvarka sutvarkys ir išveš likusias jam reikalingas konstrukcijas per antstolio nustatytą terminą. Ši informacija turi būti pateikta ne vėliau kaip prieš 5 darbo dienas iki griovimo darbų pradžios;

15.11.4. prašoma raštu informuoti skolininką apie, vadovaujantis protingumo ir proporcingumo principais, antstolio nustatytą terminą teisės aktų nustatyta tvarka sutvarkyti ir išvežti likusias skolininkui reikalingas konstrukcijas (tuo atveju, kai skolininkas iki numatomos griovimo darbų pradžios raštu informavo antstolį, kad pats jas sutvarkys ir išveš);

15.11.5. prašoma informuoti rangovą apie skolininko įspėjimą dėl darbų pradžios, pabaigos ir statybinių konstrukcijų ar jų dalių pasiėmimo galimybių;

15.11.6. jeigu teismas nėra priėmęs sprendimo dėl asmenų iškeldinimo iš griautino statinio ar ardytinos jo dalies ir vykdant priverstinį savavališko statinio griovimą (ar jo dalies ardymą) statinyje (ar jo dalyje) yra asmenų, prašoma pašalinti kliūtis CPK 7711 straipsnio 1 dalyje ir Sprendimų vykdymo instrukcijos 231 punkte nustatyta tvarka;

Pastaba. Aprašo 15.11.2, 15.11.3 ir 15.11.5 papunkčiuose statinio dalies (-ių) ardymas suprantamas kaip griautino statinio, kuris dėl kokių nors priežasčių dar nenugriautas (pavyzdžiui, sustabdžius vykdymo veiksmus), griovimo proceso dalis.

15.11.7. jeigu griautiname statinyje yra ar gali būti turto, prašoma organizuoti šio turto perdavimą jo savininkams ir / ar organizuoti šio turto saugojimą (aprašymą, įkainojimą, perdavimą) CPK 7711 straipsnyje nustatyta tvarka;

15.11.8. prašoma, jei reikia, kviesti policiją ir / ar kitas institucijas tinkamam sprendimo vykdymui užtikrinti;

15.12. bendradarbiauja su antstoliu griovimo darbų sutarčių vykdymo klausimais;

15.13. pagal kompetenciją koordinuoja veiksmus antstoliui, rangovui ir Departamento direktoriui, Skyriaus vedėjui, SVP specialistui ir / ar kitam Skyriaus vedėjo įgaliotam Skyriaus darbuotojui derinant statinių griovimo datas, sprendžiant kitus klausimus, susijusius su teismų sprendimų vykdymu;

15.14. pateikia antstoliui apmokėtų sąskaitų faktūrų už atliktus griovimo darbus, griovimo projektų parengimą ir Nugriovimo akto kopijas;

15.15. supažindina teisininką su Aprašo 15.14 papunktyje nurodytomis sąskaitomis faktūromis;

15.16. apie Inspekcijos nugriautą statinį informuoja Inspekcijos atstovą viešiesiems ryšiams;

15.17. saugo nugriautų statinių dokumentus (papildomas griovimo darbų sutartis, iš Departamentų gautus dokumentų originalus, atliktų darbų perdavimo ir priėmimo aktus ir kt.);

15.18. tvarko bendrą visų priverstinai nugriautų statinių apskaitą;

15.19. tvarko griovimo darbų sutarčių apskaitą.

TPSS darbuotojo funkcijos

16. TPSS darbuotojas:

16.1. tikrina griovimo projekto atitiktį teisės aktų reikalavimams;

16.2. tiesiogiai bendrauja su sąmatininku, rangovo atstovais, atsakingais už griovimo projekto ir griautino objekto sąmatos parengimą, taip pat su SVP specialistu ir su jais derina visus dėl minėtų dokumentų iškilusius neaiškumus;

16.3. vizuoja griovimo projektą ir pateikia BRS darbuotojui;

16.4. pagal kompetenciją konsultuoja SVP specialistą ir teikia jam reikiamą informaciją.

Departamento direktoriaus ir Skyriaus vedėjo funkcijos

17. Departamento direktorius ir Skyriaus vedėjas:

17.1. BRS darbuotojo prašymu teikia jam duomenis apie griautinus statinius, statybos padarinių šalinimą;

17.2. pagal kompetenciją bendradarbiauja su antstoliu vykdomojo rašto vykdymo ir statinių identifikavimo klausimais, taip pat sprendžiant kitus klausimus, susijusius su Teismo sprendimo vykdymu;

17.3. kai vykdomasis dokumentas pateiktas vykdyti antstoliui, gavęs informacijos, kad pasibaigus įsiteisėjusiu Teismo sprendimu nustatytam terminui, per kurį skolininkas buvo įpareigotas pašalinti statybos padarinius, jis šiuos padarinius pašalino, paveda SVP specialistui patikrinti, ar Teismo sprendime nurodytas įpareigojimas yra įvykdytas, atliekant Aprašo 11 punkte nurodytus veiksmus Aprašo 11 punkte nurodytais terminais;

17.4. vykdo kitas Apraše nurodytas funkcijas.

18. Surašytas Aktas perduodamas rezoliucijai įrašyti Aprašo 12 punkte nustatyta tvarka.

19. Jei nustatyta, kad skolininkas įvykdė Teismo sprendime nustatytą įpareigojimą, Departamento direktorius paveda teisininkui per 10 darbo dienų nuo užduoties „Avilyje“ sukūrimo dienos Akto kopiją pateikti antstoliui, kuriam pateiktas vykdyti vykdomasis dokumentas. SVP specialistas turi užtikrinti, kad Aktas „Aviliu“ būtų perduotas BRS darbuotojui susipažinti.

20. Jei nustatyta, kad skolininkas neįvykdė Teismo sprendime nustatyto įpareigojimo ir faktinės aplinkybės, užfiksuotos pirminiame Akte, nepasikeitė, SVP specialistas turi užtikrinti, kad Aktas „Aviliu“ būtų perduotas BRS darbuotojui susipažinti.

21. Jei nustatyta, kad skolininkas neįvykdė Teismo sprendime nustatyto įpareigojimo, tačiau faktinės aplinkybės, užfiksuotos pirminiame Akte, pasikeitė, Departamento direktorius paveda teisininkui per 10 darbo dienų nuo užduoties „Avilyje“ sukūrimo dienos Akto kopiją pateikti antstoliui, kuriam pateiktas vykdyti vykdomasis dokumentas. SVP specialistas turi užtikrinti, kad Aktas „Aviliu“ būtų perduotas BRS darbuotojui susipažinti.

22. Aprašo 17 punkte nurodytas funkcijas Departamento direktorius ir / ar Skyriaus vedėjas vykdo atsižvelgdami į Inspekcijos vidinę struktūrą ir darbo organizavimo tvarką.

SVP specialisto funkcijos

23. SVP specialistas:

23.1. BRS darbuotojo prašymu teikia jam duomenis apie griautinus statinius, statybos padarinių šalinimą;

23.2. dalyvauja rangovui ar sąmatininkui ir / ar antstoliui atliekant griautinų statinių apžiūrą vietoje. Apie numatomą apžiūrą skolininkas informuojamas raštu ar elektroniniu būdu (elektroninis pranešimas išspausdinamas ir saugomas byloje) likus ne mažiau kaip 5 darbo dienoms iki apžiūros. Jeigu žemės sklypo, kuriame yra statyba, savininkas yra ne skolininkas ir / ar statinio savininkas pasikeitė, apie numatomą patikrinimą šiame papunktyje nurodytu būdu informuojamas ir žemės sklypo savininkas ir naujasis statinio savininkas;

23.3. pateikia rangovui visą informaciją, reikalingą griovimo projektui parengti ir griovimo sutarčiai sudaryti;

23.4. pateikia antstoliui visą informaciją, reikalingą Teismo sprendimui vykdyti;

23.5. pagal kompetenciją bendradarbiauja su antstoliu vykdomojo rašto vykdymo ir statinių identifikavimo klausimais, taip pat sprendžiant kitus klausimus, susijusius su Teismo sprendimo vykdymu;

23.6. rangovui nugriovus statinį (išardžius jo dalį (-is)), iš rangovo gauna rangovo ir skolininko pasirašytą konstrukcijų ar jų dalių, likusių nugriovus statinį ar išardžius statinio dalį (-is), perdavimo akto (jei toks buvo pasirašytas) kopiją bei pažymą apie atliekų perdavimą tvarkyti ir šiuos dokumentus perduoda BRS darbuotojui;

Pastaba. Šiame papunktyje statinio dalies (-ių) ardymas suprantamas kaip griautino statinio, kuris dėl kokių nors priežasčių dar nenugriautas (pavyzdžiui, sustabdžius vykdymo veiksmus), griovimo proceso dalis.

23.7. dalyvauja griaunant statinį, teikia rangovui nurodymus, susijusius su griaunamo statinio identifikavimu, pagal kompetenciją teikia metodinę pagalbą rangovui ir surašo (iš karto arba ne vėliau kaip per 5 darbo dienas po statinio nugriovimo, griovimo projekto reikalavimų įvykdymo, statybvietės sutvarkymo, statybinių atliekų iš statybvietės pašalinimo, Aprašo 23.6 papunktyje nurodytų dokumentų gavimo) Nugriovimo aktą, kurį (po vieną originalą) per 10 darbo dienų nuo pasirašymo dienos perduoda rangovui ir BRS darbuotojui;

23.8. rangovui įvykdžius Aprašo 23.6 ir 23.7 papunkčiuose nurodytus reikalavimus ir rangovui bei SVP specialistui pasirašius Nugriovimo aktą, pasirašo rangovo surašytą ir pateiktą atliktų darbų aktą ir perduoda jį (po vieną originalą) rangovui ir BRS darbuotojui;

23.9. jeigu rangovas atliko tik dalį statinio griovimo darbų (pavyzdžiui, sustabdžius vykdymo veiksmus), surašo faktinių aplinkybių konstatavimo vietoje aktą, pasirašo rangovo surašytą ir pateiktą atliktų darbų aktą ir perduoda jį (po vieną originalą) rangovui ir BRS darbuotojui, o Aprašo 23.6 papunktyje nurodytus dokumentus – BRS darbuotojui; jei statinį baigė griauti skolininkas, surašo Aktą Aprašo 11 punkte nustatyta tvarka;

23.10. supažindina teisininką su Nugriovimo aktu;

23.11. jei nugriautas statinys buvo įregistruotas Nekilnojamojo turto registre, teikia prašymą valstybės įmonės Registrų centro teritoriniam padaliniui išregistruoti statinį, pridėdamas Nugriovimo akto kopiją;

23.12. vykdo kitas Apraše nurodytas funkcijas.

Sąmatininko funkcijos

24. Sąmatininkas:

24.1. iš BRS darbuotojo gavęs reikiamą informaciją apie griautinus objektus, rengia griautinų objektų sąmatas. Rengdamas sąmatą bendradarbiauja su SVP specialistu Aprašo 23.2 papunktyje nustatyta tvarka. Parengtą sąmatą perduoda BRS darbuotojui;

24.2. pagal kompetenciją konsultuoja SVP specialistą ir teikia jam reikiamą informaciją;

24.3. vykdo kitas Apraše nurodytas funkcijas.

IV. PRIVALOMŲJŲ NURODYMŲ PRIVERSTINIO VYKDYMO PROCEDŪRŲ INICIJAVIMAS IR ORGANIZAVIMAS

25. Darbuotojai, organizuodami PN priverstinio vykdymo procedūras, kiek tai neprieštarauja statybos techniniam reglamentui, SVPP aprašui bei SŪSVP aprašui, ir atsižvelgdami į PN pobūdį, vadovaujasi Aprašo nuostatomis:

25.1. BRS darbuotojas – Aprašo 15 punktu;

25.2. teisininkas – Aprašo 14 punktu;

25.3. SVP specialistas – Aprašo 23 punktu;

25.4. Departamento direktorius ir Skyriaus vedėjas – Aprašo 17–22 punktais;

25.5. TPSS darbuotojas – Aprašo 16 punktu;

25.6. sąmatininkas – Aprašo 24 punktu.

Privalomojo nurodymo pašalinti savavališkos statybos padarinius priverstinis vykdymas

26. PN priverstinis vykdymas inicijuojamas SVP specialistui statybos techninio reglamento nustatyta tvarka patikrinus, ar PN įvykdytas, ir surašius PN patikrinimo aktą. Jeigu PN neįvykdytas, SVP specialistas per 5 darbo dienas nuo jo užregistravimo IS „Infostatyba“ dienos tarnybiniu pranešimu, prie kurio pridedami PN ir PN patikrinimo akto kopija, „Aviliu“ apie tai informuoja Departamento direktorių. Priklausomai nuo PN nurodyto įpareigojimo, Departamento direktorius paveda teisininkui atlikti atitinkamus Aprašo 14 punkte nurodytus veiksmus.

27. Teisininkas, gavęs Aprašo 26 punkte nurodytą pavedimą, per 10 darbo dienų nuo užduoties „Avilyje“ sukūrimo dienos pateikia PN pasirinktam antstoliui, kurio veiklos teritorijoje yra statyba, išskyrus atvejus, kai iškelta byla dėl PN teisėtumo arba PN įvykdymo termino pratęsimo. Tokiais atvejais PN, jeigu buvo skundžiamas jo teisėtumas, perduodamas vykdyti antstoliui per 10 darbo dienų nuo teismo sprendimo nepanaikinti PN įsiteisėjimo arba teismo nustatytų papildomų PN įvykdymo terminų suėjimo ar teismo sprendimo dėl PN termino nepratęsimo įsiteisėjimo (esant poreikiui, surašomas pakartotinis PN patikrinimo aktas).

28. Prašyme antstoliui priverstinai vykdyti PN, priklausomai nuo PN nurodyto įpareigojimo, teisininkas pateikia atitinkamą Aprašo 14.1 papunktyje nurodytą informaciją. Prie prašymo pridedami PN originalas, PN patikrinimo akto ir priedų kopijos ir, jei reikia, kiti dokumentai. Prašymas, kuriuo antstoliui buvo pateiktas vykdyti PN, „Aviliu“ perduodamas susipažinti BRS darbuotojui.

29. Teisininkas, atlikdamas PN priverstinio vykdymo kontrolę, vadovaujasi Aprašo 14.3–14.8 papunkčiais.

30. Departamento direktorius, gavęs informacijos, kad PN įvykdytas, paveda SVP specialistui statybos techninio reglamento nustatyta tvarka patikrinti šį faktą.

31. Jei nustatyta, kad skolininkas įvykdė PN, Departamento direktorius paveda teisininkui, kai PN pateiktas vykdyti antstoliui, per 10 darbo dienų nuo užduoties „Avilyje“ sukūrimo dienos šiam antstoliui pateikti PN patikrinimo akto kopiją. SVP specialistas turi užtikrinti, kad PN patikrinimo aktas „Aviliu“ būtų perduotas BRS darbuotojui susipažinti.

32. Jei nustatyta, kad skolininkas neįvykdė PN ir faktinės aplinkybės, užfiksuotos pirminiame PN patikrinimo akte, nepasikeitė, SVP specialistas turi užtikrinti, kad PN patikrinimo aktas „Aviliu“ būtų perduotas BRS darbuotojui susipažinti.

33. Jei nustatyta, kad skolininkas neįvykdė PN, tačiau faktinės aplinkybės, užfiksuotos pirminiame PN patikrinimo akte, pasikeitė, Departamento direktorius paveda teisininkui, kai PN pateiktas vykdyti antstoliui, per 10 darbo dienų nuo užduoties „Avilyje“ sukūrimo dienos šiam antstoliui pateikti PN patikrinimo akto kopiją. SVP specialistas turi užtikrinti, kad PN patikrinimo aktas Aviliu“ būtų perduotas BRS darbuotojui susipažinti.

34. Jeigu statybos techninio reglamento nustatyta tvarka PN, kuris buvo pateiktas vykdyti antstoliui, įvykdymo tikrinimo metu SVP specialistas nustato, kad skolininkui buvo neteisėtai išduotas SLD, teisininkas po to, kai kreiptasi į teismą dėl SLD panaikinimo, teikia prašymą antstoliui sustabdyti vykdomąją bylą iki teismo sprendimo dėl SLD teisėtumo įsiteisėjimo.

35. Organizuodami priverstinio statinio griovimo procedūras BRS darbuotojas vadovaujasi Aprašo 15 punktu, SVP specialistas – Aprašo 23 punktu, Departamento direktorius ir Skyriaus vedėjas – Aprašo 17–22 punktais, TPSS darbuotojas – Aprašo 16 punktu, sąmatininkas – Aprašo 24 punktu.

Privalomojo nurodymo nevykdyti statybos darbų priverstinis vykdymas

36. PN priverstinis vykdymas inicijuojamas SVP specialistui statybos techninio reglamento nustatyta tvarka patikrinus, ar PN įvykdytas, ir surašius PN patikrinimo aktą. Jeigu PN neįvykdytas, PN patikrinimo aktas „Aviliu“ perduodamas Departamento direktoriui rezoliucijai įrašyti. Priklausomai nuo PN nurodyto įpareigojimo, Departamento direktorius paveda teisininkui atlikti atitinkamus Aprašo 14 punkte nurodytus veiksmus.

37. Teisininkas, gavęs Aprašo 36 punkte nurodytą pavedimą, per 10 darbo dienų nuo užduoties „Avilyje“ sukūrimo dienos pateikia PN pasirinktam antstoliui, kurio veiklos teritorijoje yra statyba, išskyrus atvejus, kai iškelta byla dėl PN teisėtumo. Tokiais atvejais PN, jeigu buvo skundžiamas jo teisėtumas, perduodamas vykdyti antstoliui per 10 darbo dienų nuo teismo sprendimo nepanaikinti PN įsiteisėjimo.

38. Prašyme antstoliui priverstinai vykdyti PN teisininkas nurodo atitinkamą Aprašo 14.1 papunktyje nurodytą informaciją. Prie prašymo pridedami PN originalas, PN patikrinimo akto ir priedų kopijos ir, jei reikia, kiti dokumentai. Prašymas, kuriuo antstoliui buvo pateiktas vykdyti PN, susietas su PN ir PN patikrinimo aktu, „Aviliu“ perduodamas susipažinti BRS darbuotojui.

39. Teisininkas, atlikdamas PN priverstinio vykdymo kontrolę, vadovaujasi Aprašo 14.4–14.6 ir 14.8 papunkčiais.

40. Departamento direktorius, gavęs informacijos, kad PN įvykdytas, paveda SVP specialistui statybos techninio reglamento nustatyta tvarka patikrinti šį faktą, o teisininkui, kai PN pateiktas vykdyti antstoliui, – per 10 darbo dienų nuo užduoties „Avilyje“ sukūrimo dienos PN patikrinimo akto kopiją pateikti šiam antstoliui. SVP specialistas turi užtikrinti, kad PN patikrinimo aktas, kai PN pateiktas vykdyti antstoliui, būtų „Aviliu“ perduotas susipažinti BRS darbuotojui.

Kitų privalomųjų nurodymų (PN) priverstinis vykdymas

41. PN priverstinis vykdymas inicijuojamas SVP specialistui SVPP aprašo ir SŪSVP aprašo nustatyta tvarka patikrinus, ar PN įvykdytas, ir surašius PN patikrinimo aktą. Jeigu PN neįvykdytas, PN patikrinimo aktas „Aviliu“ perduodamas Departamento direktoriui rezoliucijai įrašyti. Priklausomai nuo PN nurodyto įpareigojimo, Departamento direktorius paveda teisininkui atlikti atitinkamus Aprašo 14 punkte nurodytus veiksmus.

42. Teisininkas, gavęs Aprašo 41 punkte nurodytą pavedimą, atlieka Aprašo 27 ir 28 punktuose nurodytus veiksmus šiuose punktuose nustatytais terminais.

43. Teisininkas, atlikdamas PN priverstinio vykdymo kontrolę, vadovaujasi Aprašo 14.3–14.8 papunkčiais.

44. Departamento direktorius, gavęs informacijos, kad PN įvykdytas, paveda SVP specialistui SVPP aprašo ir SŪSVP aprašo nustatyta tvarka patikrinti, ar PN yra įvykdytas, o teisininkui, kai PN pateiktas vykdyti antstoliui, paveda atlikti atitinkamus Aprašo 31 ar 33 punktuose nurodytus veiksmus.

45. Organizuodami priverstinio statinio griovimo procedūras BRS darbuotojas vadovaujasi Aprašo 15 punktu, SVP specialistas – Aprašo 23 punktu, Departamento direktorius ir Skyriaus vedėjas – Aprašo 17–22 punktais, TPSS darbuotojas – Aprašo 16 punktu, sąmatininkas – Aprašo 24 punktu.

V. STATYBOS PADARINIŲ ŠALINIMO PAGAL TEISMO SPRENDIMĄ AR PRIVALOMĄJĮ NURODYMĄ ORGANIZAVIMO PROCESO

VERTINIMO RODIKLIAI

46. Statybos padarinių šalinimo rezultatyvumas vertinamas pagal šiame punkte pateiktus rodiklius.

Rodiklio aprašymas	Siektinos rodiklio reikšmės
1. Pašalintų statybos padarinių nuo visų teismų sprendimų*, kurių įvykdymo terminai suėję, dalis. Einamųjų metų gruodžio 15 d. nustatomas teismų sprendimų, kurių įvykdymo terminas tą dieną yra suėjęs, skaičius bei tais kalendoriniais metais įvykdytų teismų sprendimų dėl statybos padarinių pašalinimo skaičius; remiantis šiais dydžiais apskaičiuojamas teismų sprendimų įvykdymo procentas nuo visų teismų sprendimų, kurių įvykdymo terminas tą dieną suėjęs, skaičiaus. Ateinančių metų gruodžio 15 d. apskaičiuojamas analogiškas teismų sprendimų įvykdymo procentas nuo visų teismų sprendimų, kurių įvykdymo terminas tą dieną suėjęs, skaičiaus ir nustatomas pirmųjų ir antrųjų metų procentinių išraiškų pokytis procentais.	>=5 procentai
2. Teismų sprendimų, kurių įvykdymo terminas yra suėjęs, įvykdymo laikas (skaičiuojamas nuo Teismo sprendimu nustatyto termino suėjimo iki Teismo sprendimo įvykdymo). Einamųjų metų gruodžio 15 d. apskaičiuojamas visų tais kalendoriniais metais įvykdytų teismų sprendimų, kurių įvykdymo terminas buvo suėjęs, įvykdymo laiko aritmetinis vidurkis. Ateinančių metų gruodžio 15 d. apskaičiuojamas tais kalendoriniais metais įvykdytų teismų sprendimų įvykdymo laiko aritmetinis vidurkis ir nustatomas pirmųjų ir antrųjų metų vidurkių pokytis procentais.	>=2 procentai
3. Privalomųjų nurodymų (PN)**, kurių įvykdymo terminas yra suėjęs, įvykdymo laikas (skaičiuojamas nuo PN įvykdymo termino suėjimo iki PN įvykdymo). Einamųjų metų gruodžio 15 d. apskaičiuojamas visų tais kalendoriniais metais įvykdytų privalomųjų nurodymų (PN), kurių įvykdymo terminas buvo suėjęs, įvykdymo laiko aritmetinis vidurkis. Ateinančių metų gruodžio 15 d. apskaičiuojamas tais kalendoriniais metais įvykdytų privalomųjų nurodymų (PN) įvykdymo laiko aritmetinis vidurkis ir nustatomas pirmųjų ir antrųjų metų vidurkių pokytis procentais. * Žr. sąvoką „Teismo sprendimas“. ** Tik tie privalomieji nurodymai (PN), kuriais įpareigojama pašalinti savavališkos / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus, padarinius, bei privalomieji nurodymai (PN), kuriais įpareigojama pašalinti kitus pažeidimus, padarytus atliekant statybos darbus.	>=2 procentai

VI. BAIGIAMOSIOS NUOSTATOS

47. Statinio griovimo darbai atliekami taip, kad nugriovus statinį ar išardžius jo dalį (-is):

47.1. minimaliai nuo atmosferos poveikio (tik nuo atmosferos kritulių patekimo į statinį (žr. Aprašo 2.19 p.) ar jo dalį (-is) – mažiausiomis sąnaudomis laikinomis priemonėmis) ir pašalinių asmenų patekimo (vaizdinėmis ir pan. priemonėmis, pavyzdžiui, įspėjamaisiais ženklais) būtų apsaugotos prie nugriauto statinio ar jo išardytos dalies (-ių) buvusių priblokuotų statinių (žr. Aprašo 2.19 p.) dalys (konstrukcijos) ir / ar po statinio dalies (-ių) išardymo likusi statinio (žr. Aprašo 2.19 p.) dalis, kurioms ir tretiesiems asmenims ir / ar aplinkai statinio nugriovimas ar jo dalies (-ių) išardymas padarė (daro) neigiamą poveikį;

47.2. būtų išlaikytas Aprašo 47.1 papunktyje nurodytų statinių (žr. Aprašo 2.19 p.) dalių pastovumas (būtų išvengta statinio (žr. Aprašo 2.19 p.) griūties grėsmės ir didesnių negu leistina deformacijų), nesiejant su ankstesnės tų dalių būklės ar struktūros atkūrimu, – tais atvejais, kai pastovumui neigiamą poveikį padarė (daro) statinio nugriovimas ar jo dalies (-ių) išardymas.

Pastaba. Šiame punkte statinio dalies (-ių) ardymas suprantamas kaip griautino statinio, kuris dėl kokių nors priežasčių dar nenugriautas (pavyzdžiui, sustabdžius vykdymo veiksmus), griovimo proceso dalis.

48. Inspekcija turi teisę atidėti statinio griovimo organizavimo procedūras, jeigu pagal einamųjų biudžetinių metų Aplinkos apsaugos rėmimo programą gautų lėšų, skirtų statiniams griauti, neužtektų konkrečiai statinio griovimo procedūrai įgyvendinti. Tokiu atveju Inspekcijos viršininko sprendimu teisininkas kreipiasi į teismą CPK 771 straipsnio 5 dalies pagrindu prašydamas išieškoti reikiamas lėšas iš skolininko. Atidėtos statinio griovimo organizavimo procedūros organizuojamos ir vykdomos kitais biudžetiniais metais, gavus lėšų pagal Aplinkos apsaugos rėmimo programą arba esant kitų finansavimo šaltinių.

Statinių griovimo organizavimo procedūrų eiliškumas nustatomas atsižvelgiant į statybos padarinių mastą, poveikį valstybės ir visuomenės interesams, privalomųjų nurodymų (PN) ar teismo sprendimų nevykdymo trukmę, statybos vietą, kitus veiksnius, darančius įtaką statinių griovimo pirmenybės nustatymui.

49. Asmenys, pažeidę šio Aprašo reikalavimus, atsako teisės aktų nustatyta tvarka.

50. Skundai ir pranešimai dėl statybos padarinių šalinimo procedūrų vykdymo nagrinėjami Lietuvos Respublikos įstatymų nustatyta tvarka.

51. Apraše aprašytos procedūros schematiškai pavaizduotos diagramose (Aprašo 3–6 priedai).

__________________

Privalomųjų nurodymų ir teismo sprendimų priverstinio vykdymo organizavimo tvarkos aprašo

1 priedas

(Teismo įpareigojimo pašalinti savavališkos statybos / statybos pagal neteisėtai išduotą statybą leidžiantį dokumentą / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus, padarinius įvykdymo patikrinimo akto rekvizitai)

VALSTYBINĖ TERITORIJŲ PLANAVIMO IR STATYBOS INSPEKCIJA

PRIE APLINKOS MINISTERIJOS

TEISMO ĮPAREIGOJIMO PAŠALINTI SAVAVALIŠKOS STATYBOS /

STATYBOS PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ / STATYBOS, KURI NĖRA SAVAVALIŠKA IR NĖRA VYKDOMA PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ, BET NEATITINKA STATINIO PROJEKTO SPRENDINIŲ AR PAŽEIDŽIA TEISĖS AKTŲ REIKALAVIMUS, PADARINIUS ĮVYKDYMO PATIKRINIMO

AKTAS

20 ___ m. _____________ _____ d._ Nr._________________

(Data) (reg. numeris)

______________

(vieta)

Duomenys apie teismo sprendimą (nutartį) arba taikos sutartį (patvirtintą teismo nutartimi)

Teismo, priėmusio sprendimą (nutartį), pavadinimas

_________________________________________________________________________________

Teismo sprendimo (nutarties) data __________________________________________________

Teisminės bylos Nr. ______________________________________________________________

Teismo įpareigojimo įvykdymo terminas _____________________________________________

Teismo įpareigojimo apibūdinimas: ______________________________________________

Duomenys apie įpareigotą įvykdyti teismo sprendimą (nutartį) arba taikos sutartį (patvirtintą teismo nutartimi) asmenį (gali būti keli asmenys)

Fizinio asmens vardas, pavardė, adresas / juridinio asmens pavadinimas, kodas, buveinė

______________________________________________________________________________

Duomenys apie statybos padarinius

Statybos padariniai: savavališkos statybos / statybos pagal neteisėtai išduotą statybą leidžiantį dokumentą / statybos, kuri nėra savavališka ir nėra vykdoma pagal neteisėtai išduotą statybą leidžiantį dokumentą, bet neatitinka statinio projekto sprendinių ar pažeidžia teisės aktų reikalavimus (pasirinkti tinkamą)

Statybos adresas (vieta) ___________________________________________________________

Žemės sklypo (-ų) kadastro Nr. _____________________________________________________

Padarinių šalinimo būdas (pildoma, jei padariniai pašalinti)

_________________________________________________________________________

Duomenys apie liudytojus ir / ar kitus patikrinime dalyvavusius asmenis (jei yra)

Vardas, pavardė, parašas ir data	Pastabos / paaiškinimai

Šiuo aktu patvirtinama, kad įpareigotas įvykdyti teismo sprendimą pašalinti statybos padarinius asmuo teismo įpareigojimą (-o)

įvykdė / neįvykdė (pasirinkti tinkamą)

Konstatuotos faktinės aplinkybės

_________________________________________________________________________

_______________________________________________________________________________

_______________________________________________________________________________

_______________________________________________________________________________

_______________________________________________________________________________

_______________________________________________________________________________

PRIDEDAMA:

1.	Nuotraukos (jei tikrinama statybos vietoje), _____ vnt. / _____ lapas (-ai, -ų).

2.	Kiti dokumentai (jei yra), _____ lapas (-ai, -ų).

______________________________________________ ____________ __________________________

(aktą surašiusio asmens pareigos) (parašas) (vardas ir pavardė)

Privalomųjų nurodymų ir teismo sprendimų priverstinio vykdymo organizavimo tvarkos aprašo

2 priedas

(Savavališkai / pagal neteisėtai išduotą statybą leidžiantį dokumentą / ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus statomo (pastatyto) statinio nugriovimo akto rekvizitai)

VALSTYBINĖ TERITORIJŲ PLANAVIMO IR STATYBOS INSPEKCIJA

PRIE APLINKOS MINISTERIJOS

SAVAVALIŠKAI / PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ / NE SAVAVALIŠKAI, NE PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ, BET NUKRYPSTANT NUO STATINIO PROJEKTO SPRENDINIŲ AR PAŽEIDŽIANT TEISĖS AKTŲ REIKALAVIMUS

STATOMO (PASTATYTO) STATINIO NUGRIOVIMO

AKTAS

20 ___ m. _____________ _____ d..__ Nr. _________________

(Data) (reg. numeris)

______________

(vieta)

Šiuo aktu patvirtinama, kad statomas (pastatytas) statinys, kuris turėjo būti nugriautas pagal teismo sprendimą (nutartį, taikos sutartį, patvirtintą teismo nutartimi) ar privalomąjį nurodymą ir griovimo darbų rangos sutartį,

nugriautas 201 ___m. ________________ d., statinio griovimo projekto / griovimo aprašo (pasirinkti tinkamą) reikalavimai įvykdyti, statinio nugriovimo, atliekų pašalinimo ir statybvietės sutvarkymo darbai užbaigti.

Duomenys apie statinį

Statinys pastatytas / statomas (pasirinkti tinkamą) savavališkai / pagal neteisėtai išduotą statybą leidžiantį dokumentą / ne savavališkai, ne pagal neteisėtai išduotą statybą leidžiantį dokumentą, bet nukrypstant nuo statinio projekto sprendinių ar pažeidžiant teisės aktų reikalavimus (pasirinkti tinkamą)

Statinio apibūdinimas:

________________________________________________________________________________

Statybos adresas (vieta) __________________________________________________________

Žemės sklypo (-ų) kadastro Nr. ____________________________________________________

Duomenys apie teismo sprendimą (nutartį) arba taikos sutartį (patvirtintą teismo nutartimi)

Teismo, priėmusio sprendimą (nutartį), pavadinimas

______________________________________________________________________________

Teismo sprendimo (nutarties) / privalomojo nurodymo (PN) (pasirinkti tinkamą) data _________________________________

Teisminės bylos / privalomojo nurodymo (PN) (pasirinkti tinkamą) Nr. _____________________

Duomenys apie įpareigotą įvykdyti teismo sprendimą (nutartį) arba taikos sutartį (patvirtintą teismo nutartimi) ar privalomąjį nurodymą asmenį (gali būti keli asmenys)

Fizinio asmens vardas, pavardė, adresas / juridinio asmens pavadinimas, kodas, buveinė

______________________________________________________________________________

Duomenys apie griovimo darbų rangos sutartį

Rangovo pavadinimas __________________________

Sutarties data _________________________________

Sutarties Nr. __________________________________

PRIDEDAMA:

1.	Rangovo ir skolininko pasirašyto konstrukcijų ar jų dalių, likusių nugriovus statinį, perdavimo akto kopija (jei yra), ___ lapas (-ai, -ų).

2.	Pažyma apie atliekų perdavimą tvarkyti, _____ lapas (-ai, -ų).

3.	Nuotraukos, _____ vnt. / _____ lapas (-ai, -ų).

4.	Kiti dokumentai (jei yra), _____ lapas (-ai, -ų).

______________________________________________ ____________ __________________________

(aktą surašiusio asmens pareigos) (parašas) (vardas ir pavardė)

______________________________________________ __________ __________________________

(rangovo atstovo pareigos) (parašas) (vardas ir pavardė)

Privalomųjų nurodymų ir teismo sprendimų priverstinio vykdymo organizavimo tvarkos aprašo

3 priedas

STATYBOS PADARINIŲ ŠALINIMO PAGAL TEISMO SPRENDIMĄ PROCESO DIAGRAMA

Privalomųjų nurodymų ir teismo sprendimų priverstinio vykdymo organizavimo tvarkos aprašo

4 priedas

TEISMO SPRENDIMO ĮVYKDYMO TIKRINIMO PROCESO DIAGRAMA

Privalomųjų nurodymų ir teismo sprendimų priverstinio vykdymo organizavimo tvarkos aprašo

5 priedas

STATINIO GRIOVIMO PROCEDŪRŲ ATLIKIMO PROCESO DIAGRAMA

Privalomųjų nurodymų ir teismo sprendimų priverstinio vykdymo organizavimo tvarkos aprašo

6 priedas

PRIVALOMOJO NURODYMO PRIVERSTINIO VYKDYMO PROCESO DIAGRAMA